b'\n_START_ARTICLE_\nJanez Dov\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nHarmonikar Janez Dov\xc4\x8d je svoj prvi glasbeni nastop zabele\xc5\xbeil pri petih letih, glasbi pa se je povsem posvetil \xc5\xa1ele, ko se je leta 2004 pridru\xc5\xbeil eni najuglednej\xc5\xa1ih slovenskih zasedb, skupini Terrafolk. Vmes je \xc5\xa1tudiral fiziko na ljubljanski univerzi in \xc5\xbee kot \xc5\xa1tudent sodeloval na mednarodnih znanstvenih simpozijih in pri ustanovitvi raziskovalnega podjetja. V skupini Terrafolk se je razvil v izjemnega odrskega in studijskega glasbenika, in z njimi prekri\xc5\xbearil dobr\xc5\xa1en del sveta, njegove skladbe in priredbe so zazvenele zlasti v skupini Jararaja, ki jo je ustanovil in ji ostaja predan \xc5\xa1e danes. Kot glasbenik, skladatelj in producent sodeluje s \xc5\xa1tevilnimi ethno, klasi\xc4\x8dnimi, pop in jazz solisti (Bo\xc5\xa1tjan Gomba\xc4\x8d, Irena Preda, Vasko Atanasovski, Zoran Predin, Romana Kranj\xc4\x8dan, Rudi Bu\xc4\x8dar, Maja Pihlar - Bilbi, Brina Vogelnik, Goran Krmac, Kaja Draksler, Simone Zanchini, Una Palliser, Arvid Engegard, Neil Innes...), orkestri (Orkester Slovenske filharmonije, Simfoni\xc4\x8dni orkester RTVS, Sounds of Slovenia) in ustvarjalci najrazli\xc4\x8dnej\xc5\xa1ih studijskih, odrskih in gledali\xc5\xa1\xc4\x8dih projektov (Carmina Slovenica, Lojze Krajn\xc4\x8dan, Izidor Leitinger, The Fool Cool Orchestra, SNG Drama\xe2\x80\xa6)._NEWLINE_Njegovo igranje harmonike lahko sli\xc5\xa1imo na ve\xc4\x8d kot 40 nosilcih zvoka._NEWLINE_Ustanovitelj in umetni\xc5\xa1ki vodja Glasbene zadruge Celinka - ustvarjalnega polja, ki odpira mo\xc5\xbenosti in podpira zmo\xc5\xbenosti za ustvarjanje, izvajanje in poslu\xc5\xa1anje glasbe._NEWLINE_Pri projektu Sounds of Slovenia je pod njegovim umetni\xc5\xa1kim vodstvom zbranih 25 vrhunskih slovenskih glasbenikov in solistov, ki z modernimi aran\xc5\xbemaji slovenske ljudske glasbe skrbijo za promocijo slovenije na ve\xc4\x8djih dogodkih v tujini (Bruselj 2008, zaklju\xc4\x8dek predsedovanja EU, Shanghaj 2010 \xe2\x80\x93 World EXPO itd)._NEWLINE_Ustanovitelj Zavoda Godibodi in umetni\xc5\xa1ki vodja Festivala Godibodi, ki od leta 2007 poteka v Ljubljani in drugih mestih.'